Grondkwessies onder bespreking | Netwerk24
Grondkwessies onder bespreking
Prof. Elmien du Plessis. een van die land se voorste kenners oor die grondkwessie, kom praat by Eikestadnuus se sake-ontbyt by Neethlingshof op 26 September.
Een van die land se voorste kenners oor grondkwessies is Donderdag 26 September die geleentheidspreker by Eikestadnuus se sake-ontbyt en dieptegesprek op die Neethlingshof-wynlandgoed.
Prof. Elmien du Plessis, assosiaat-professor in die regsfakulteit van die Noordwes-Universiteit het regsgrade in internasionale verhoudings en LLB- en LLD-grade van die Universiteit Stellenbosch.
Sy het haar doktorsgraad verwerf oor kompensasie vir die onteiening ingevolge die moontlike nuwe bepalings van die Grondwet.
Sy gee klas oor grondhervorming, inheemse reg, eiendomsreg en die interpretasie van statute. Op regeringsvlak het sy onlangs ’n regsmening van 70 bladsye vir die presidensiële paneel oor grondhervorming saamgestel waar die regsraamwerk van onteiening sonder vergoeding duidelik uiteengesit word.
Du Plessis is ’n uitgesproke kritikus van die regering se grondher­vormings­beleid en het verlede jaar in ’n onderhoud gesê dat die gesprek oor vergoeding vir onteiening nie eintlik gaan oor vergoeding of grond nie, maar eerder oor onvoltooide regsprosesse en oor geleenthede om te praat oor die herstelproses wat misgeloop is, sowel as die nasionale identiteit en samebinding.
Sy stel veral belang in hoe die reg gebruik kan word om gemeenskaplike gronde vir kwessies te vind en het ’n groot belangstelling in geregtigheid.
* Die ontbytsessie begin om 08:30 vir 09:00 by die Neethlingshof-restaurant. Kaartjies vir die ontbyt kos R120 en kan bespreek word by Heidi Martin by 021 887 2840 of heidi.martin@eikestadnuus.com.